RESOLUCIÓN do 7 de agosto de 2006 pola que se crea o ficheiro de promoción de prácticas de empresa na Universidade da Coruña.
UNIVERSIDADE DA CORUÑA — III. OUTRAS DISPOSICIÓNS — 07/09/2006

O artigo 20 da Lei orgánica 15/1999, do 13 de decembro, de protección de datos de carácter persoal (LOPD), establece que a creación, modificación ou supresión de ficheiros das administracións públicas só se poderá facer por medio de disposición xeral publicada no BOE ou diario oficial correspondente. Así mesmo, a disposición adicional primeira da LOPD ordénalles ás administracións públicas responsables de ficheiros aprobar a disposición de regulación destes ou adaptar a xa existente ás previsións da propia lei.
Na Universidade da Coruña faise necesaria a aprobación da pertinente disposición de regulación dun ficheiro de promoción de prácticas de empresa nos termos que establece o artigo 20.2º da LOPD.
Na súa virtude, en exercicio das atribucións que ten conferidas pola Lei orgánica 6/2001, do 21 de decembro, de universidades, e polos estatutos da Universidade da Coruña, e co fin de cumprir mandato legal do artigo 20 da LOPD, sobre creación e modificación de ficheiros que conteñan datos de carácter persoal, e asegurarlles así ás persoas implicadas o exercicio dos seus lexítimos dereitos, esta reitoría
RESOLVEU:
Primeiro.-Créase o ficheiro de promoción de prácticas de empresa, en cumprimento do establecido no artigo 20 da Lei orgánica 15/1999, do 13 de decembro, de protección de datos de carácter persoal.
Segundo.-O ficheiro de promoción de prácticas de empresa é o do anexo desta resolución reitoral, que se regulará polas disposicións xerais e instrucións que se poidan aprobar, estando sometido, en todo caso, ás normas legais e regulamentarias de superior rango que sexan aplicables.
Terceiro.-Esta resolución entrará en vigor o día seguinte ao da súa publicación no Diario Oficial de Galicia.
A Coruña, 7 de agosto de 2006.
José María Barja Pérez
Reitor da Universidade da Coruña
ANEXO
Ficheiro automatizado de promoción de prácticas de empresa
-Finalidade do ficheiro e usos previstos para este:
emparellar ofertas de prácticas de empresas e
alumnos demandantes de prácticas, así como o seu tratamento estatístico con fins de control interno e de xustificación de actuacións.
-Persoas ou colectivos sobre os cales se pretende obter os datos de carácter persoal ou que resulten obrigados a fornecelos:
Estudantes e/ou titulados solicitantes de prácticas. Usuarios externos.
-Procedemento de recolla de datos de carácter persoal:
Formularios en soporte informático, transmisión electrónica de datos (internet), transferencia de datos vía telemática e en soporte informático.
-Estrutura do ficheiro e descrición dos tipos de datos de carácter persoal incluídos nel:
Estrutura de base de datos relacional.
-Tipo de datos:
De carácter identificativo, características persoais, socioeconómicas, de formación e experiencia profesional.
-Cesión de datos de carácter persoal e, de ser o caso, transferencias de datos que se prevexan a terceiros:
Empresas ofertantes.
Xunta de Galicia.
Ministerio de Educación, Cultura e Deporte.
Seguridade Social.
Entidades financeiras e de seguros colaboradoras.
Fundación Universidade da Coruña.
Consello Social da Universidade da Coruña.
-Órganos das administracións responsables do ficheiro:
Vicerreitoría de Ferrol e Relación Universidade-Empresa.
-Servizos ou unidades perante os que se poderían exercer os dereitos de acceso, de rectificación, de cancelación e de oposición:
Vicerreitoría de Ferrol e Relación Universidade-Empresa.
-Medidas de seguranza con indicación do nivel básico, medio ou alto exixible:
Nivel medio.
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA